**продуцентска къща „Ноу Блинк“**

**Творчески екип:**

Сценаристи: Виктор Топалов и Йоана Буковска-Давидова

Консултант - сценарист: Румяна Пашалийска

Режисьор: Венцислав Сариев

Оператор: Мартин Балкански

Продуценти: Александър Алексиев, Николай Стоичков и Боян Дечев

Креативен продуцент: Йоана Буковска-Давидова

Участват: Виктор Топалов, Йордан Ръсин, Радена Вълканова, Пенко Господинов, Венцислав Сариев, Ирина Митева и др.

Пилотните късометражни документални филми „По следите на Иван Вазов в София“, с подзаглавие „Рицарят на българския дух”, и „По следите на Пейо Яворов в София“ – https://forms.gle/2uh92YjLzyo5MYdP6 „Четирите изстрела”, проследяват и маркират отделни теми и сюжети от жизненото и творческото битие на тези големи майстори на българското художествено слово, белязали с житейските си отпечатъци нашата столица и до днес.

Насочени предимно към младата зрителска аудитория, документалните ленти са предназначени за „извънкласно четене“, което не си поставя за цел тълкуване на творчеството на двамата автори. Те поднасят едно алтернативно – *кино мислене*, което се разграничава от традиционното преподаване на литература, като излизат от валидната днес „нормативност“ на учебната програма.

Откровеният киноразказ е вълнуващо пътешествие в житейския свят на Иван Вазов и Пейо Яворов, който привнася „добавена стойност“ в съзнанието на младите зрители (а и на техните родители) за тези знакови творци и богатото им литературно и културно дело, представено в контекста на епохата.

Разходките по техните житейски пътеки из улиците на София, филмираните възстановки на ключови моменти и малко известни случки от човешкото им битие, сценарно оформени по мемоарни текстове от и за двамата автори, помагат на зрителя да обогати и смислово да размести представите си за човешкия облик на тези бележити българи, като почувства атмосферата на тяхното време и емоционално да съпреживее нелеката им лична и обществена съдба. Така на свой ред всеки зрител става съучастник в опазването на емоционалния спомен за тях и продължава надграждането на голямото им духовно наследство, значимо за оцеляването и самочувствието на българите като нация.